गुबुन-गुबुन राजखान्थि हानजाफोरा गावबा- गावनि हानजाफोरखौ राफोद खालामनानै बिसायख’थिनि दावहायाव मेंनाय गैया, थाद’नाय गैया जासे ओंखारबोनाय नुथायफोरखौ गोबां जायगायाव नुनो मोन्दों। गावबा-गावनि हानजाफोरा बिसायख’थियाव देरहासात जानो थाखाय रायजो-राजाफोरनाव भट बिनाय आरो बिसायख’थि फोसावदिंनायाव मुखुब नांथाबनाय नुनो मोन्दों। सुबुं खुंथाय हादराव भट होनायनि मोनथाया साफ्रोमबो नोगोरारिफोरनि गुदि मोन्थाय। बि टि सि हालामाव रायजो जानाय 30 लाख सुबुंफोरा गावबा- गावनि बेसेन गोसा भटखौ गावबा- गावनि मोजां मोननाय बिजाथिनो होनो नेनानै दं । नाथाय बे खेबनि बि टि सि बिसायख’थिखौ एसे आलादा रोखोमनि नुनो मोनदों । बिसायख’थिनि फोसावदिंनाय हाबाफारियाव राजखान्थि हानजानि दैदेनगिरिफोरजों लोगोसे हारिमु आरो सरासनस्रा सांग्रां नोगोरारिफोराबो लैहोर-लैहोर बाहागो लानायखौ नुनो मोननाय जादों ।